                                              INTÉZMÉNY BEMUTATÁSA
Teveli Szivárvány Óvodák és Mini Bölcsőde, Konyha Závodi Tagóvodájának bemutatása2023/2024 Nevelési évben
Závod település elhelyezkedése
Závod község Tolna megye dél-nyugati részén, a Völgységben fekszik. 
Ősi település, az első írásos feljegyzés 1231-ből maradt fenn. Német telepesek 1718-ban érkeztek Závodra, ők voltak Tolna megye első svábjai. A tisztán német ajkú település gyorsan, lendületesen fejlődött, lakói jól alkalmazkodtak az adottságokhoz. Virágzó szőlő- és gyümölcstermesztést, állattenyésztést teremtettek, amely jó módúvá, gazdaggá tette a falut. Szinte minden család kiegészítő jövedelmét a kisebb-nagyobb tételű mezőgazdasági termeléssel biztosítja.
Ma a község lélekszáma mintegy 330 fő, a lakosság körülbelül egyharmada nyugdíjas, kevés a gyermek és a fiatal családok száma. Jelenleg székelyek, németek, és felvidékiek lakják a települést. Závodon a lakosság összetételét tekintve elmondható, hogy a székely és a német származású emberek nagyon szépen, egymást segítve, kölcsönösen tisztelve élnek egymás mellett. Závodon is, mint a környező falvakban egyaránt, megfigyelhető az a tendencia, hogy sok külföldi vásárol a településen ingatlant, és talál otthonra a Völgységi településen. A szomszédos Mucsfán 2017. évben megszűnt az óvoda, melynek gyermekei a 2017/2018. nevelési évben már a závodi óvodában találtak otthonra. Beilleszkedésük zökkenőmentes volt. Sajnos kis település lévén Závodon is nagyon kevés a munkalehetőség, a településről a 15 kilométerre levő Bonyhádra járnak be dolgozni az emberek. A faluban viszonylag sok a mezőgazdasági vállalkozó. Náluk idénymunkát vállalhatnak a megélhetést keresők. Sajnos azonban, ez csak időszakos, nem biztosít tartós munkavállalást. A családok többsége családi pótlékból, az idénymunka adta fizetésből él. Az óvodába viszonylag elfogadható létszámban járnak olyan gyermekek, akik gyermekvédelmi kedvezményben részesülnek, és hátrányos helyzetűek. 






A községben egyetlen oktatási intézményként az óvoda működik.
Az Alapító Okirat szerint a férőhelyek száma 25, a tényleges gyermeklétszám a mucsfai és a kisvejkei óvodásokkal együtt 2017-óta 15 fő körül mozog évente. Az általános iskolás gyermekek az 5 km távolságra lévő Tevel községben illetve Bonyhád városban tanulnak.
Intézményünk fenntartója: 
Tevel –Závod –Lengyel Óvodafenntartó Társulás.
A Teveli Szivárvány Óvodák és Konyha intézménye áll:
· a Teveli Szivárvány Óvodák és Konyha székhely intézményből, 
· a Teveli Szivárvány Óvodák és Konyha Závodi Tagóvodájából,
· a Teveli Szivárvány Óvodák és Konyha Lengyeli Tagóvodájából és a konyhából. 
Az óvoda működéséhez szükséges feltételek: 
 Závod község Önkormányzata maximálisan biztosítja a működéshez szükséges feltételeket és Mucsfa község Önkormányzata is mindenben támogatja a Fenntartót. Az adminisztrációs feladatok irányításában, valamint a pedagógiai munka során felmerülő kérdésekben székhely intézményünk a Teveli Szivárvány óvoda intézményvezetője az illetékes.
Teveli Szivárvány Óvodák és Mini Bölcsőde, Konyha Závodi Tagóvodájának épülete:
[bookmark: _bookmark4] Az óvoda épülete 100-120 éves épület, amit lakóépületből alakították át óvodává. 2017-ben adományokból és társadalmi munkának köszönhetően sikerült a gyermekek mosdóját és vizesblokkját teljesen felújítani. Az épület teljes körű felújítására- egy sikeres pályázatnak köszönhetően 2019 nyarán került sor. Ennek eredményeként napkollektorok felszerelése, fűtéskorszerűsítés, és energetikai felújítás valósult meg. Az óvoda külső szigetelését, a belső felújításokat és átalakításokat valamint a nyílászárók cseréjét 2019. június 11-én kezdték el. Ezen időszak alatt a Mucsfai Óvoda adott otthont a gyermekeknek, ahol mindenki nagy szeretettel várt minket, hiszen ha rövid időre is, de újra benépesítettük az óvodát. Ez az időszak 2019. október végéig tartott. Az étkeztetés megoldásában, az ebéd szállításában a Závodi Falugondnoki járat közreműködött, míg a závodi és kisvejkei gyermekek szállításában a Mucsfai Falugondnoki járat segített. Az adminisztrációs feladatok irányításában, valamint a pedagógiai munka során felmerülő kérdésekben a Teveli Szivárvány Óvoda intézményvezetője az illetékes. A závodi óvodába 2019. október 28-án költöztünk vissza. 2022.12.22-től - 2023. 01. 09-ig tartó időszakban, a meghosszabbított téli szünet időtartama alatt óvodánk fűtésrendszere az energiatakarékosság és kialakult energiaválság miatt átalakításra szorult, fatüzelésű kazánt építettek be a fenntartó közbenjárásával, és adományokból származó anyagi hozzájárulásokból, adományokból.
Óvodánk udvara:
Az udvar nagyon tágas, fákkal, cserjékkel parkosított. Megfelelő arányú a szilárdburkolatú, füves és fedett rész. A jól kialakított fedett féltető lehetőséget biztosít arra, hogy szinte minden időjárási ciklusban a szabad levegőn tartózkodjunk. Az óvoda udvarának pályázati pénzből történő felújítása, és akadálymentesítése 2020. májusában megtörtént. A földmunkálatok elvégzésére, valamint az udvari játékeszközök elhelyezésére, 2020. május 21-22-én került sor, a szülők és a helyi vállalkozók közös összefogásával, valamint a závodi és a mucsfai önkormányzat dolgozóinak a segítségével. Az udvar műszaki átadása 2020 júniusában megtörtént. Az udvar burkolata a játékeszközök alatt olyan, mint egy nagy homokozó. Szép, új, és biztonságos játékeszközök, csúszdák, mászókák, hinták segítik a gyermekek mozgásigényének kielégítését. Nagyon sok sporteszközre sikerült pályáznunk az elmúlt évek során, így ezekkel az eszközökkel, és egy adományokból vásárolt nagyméretű trambulinnal bővíthettük nem csak a tornaszobában használatos sporteszköztárunkat, hanem az udvaron használható ügyességi játékeszköz tárunkat is egyaránt. Mivel trambulinunkat a fedett kinti tető alatt sikerült elhelyezni, így rossz idő esetén is lehetőségünk nyílik a szabadtéri mozgásra, és a kerékpározásra egyaránt.
Tornaszoba:
A tornaszoba az óvoda épületének hátsó részéből kialakított tágas helység. Heti rendszerességgel tartjuk itt a gyógytestnevelés foglalkozásokat valamint a mozgásos játékos feladatokat egyaránt. Táncos mozgásainknál is igénybe vesszük a nap bármely szakában. A szülőknek szervezett rendezvényeket, nyílt napokat, közös barkács-délutánokat, valamint a tevékenységeinkről, élményeinkről, fellépéseinkről, ünnepeinkről készített közös fotókat is itt tekintjük meg. Az elmúlt időszakban a Bozsik-programon való részvétel segítségével sok sporteszközt sikerült nyernünk pályázaton keresztül, amelyek segítik a mozgásos tevékenységek élményszerűbbé, változatosabbá, játékosabbá tételét valamint segítik a mozgásos tevékenységek módszertanilag megfelelő megtervezését, felépítését. 
A csoportszoba és a tárgyi feltételek: 
A folyamatos fejlesztések, és korszerűsítések érdekében, a fenntartó igyekszik kihasználni a pályázat adta lehetőségeket. Így az épületet és belső tereinket, az elmúlt két év során több lépésben újították fel. A csoportszoba kialakítása segít feladataink teljesítésében, támogatja a tanulási folyamatokat, céljaink megvalósulását, melyeket pedagógiai programunkban megfogalmaztunk. Az óvoda egy nagy csoportszobából, egy öltözőből, egy mosdóból, egy folyosóból, egy tornaszobából és egy ebédlőből áll. Az óvoda épületében található még a főzőkonyha is, ami jelenleg nem üzemel, tálalókonyhaként funkcionál. A gyermekek számára az ebédet a Teveli Szivárvány Óvodák és Konyha főzőkonyhájáról szállítják. A csoportszoba otthonos, harmonikus hangulatot áraszt, tükrözi a nevelési program sajátosságait. A csoportszoba a nyílászárók cseréjét követően világos, jól szellőztethető, és a délutáni pihenési idő alatt az új sötétítő függönyökkel megfelelően sötétíthető.  Feladataink ellátásához rendelkezünk az alapvető eszközökkel, fejlesztőeszközökkel, melyek a gyermekek létszámához és életkori sajátosságaihoz igazodnak. A rendelkezésre álló játékeszközök biztosítják a gyermekek számára a szabad, változatos játék örömét, segítik mozgásigényük kielégítését. Játékállományunkat lehetőségeinkhez mérten igyekszünk állandóan javítani, fejleszteni, bővíteni. A játszósarkokat úgy alakítottuk ki, hogy a gyerekek játék- és mozgásigényét egyaránt kielégítse. Az építő és mozgásos játékoknak nagyobb mozgásteret biztosítunk a szőnyegen. Az asztalok megfelelő elhelyezésével lehetőség nyílik a társas, összerakó valamint kézimunka és ábrázoló tevékenység megvalósításához. A könyvek, a kézimunka eszközök és játékeszközök, minden gyerek számára elérhetőek és hozzáférhetőek. Sikerült vásárolnunk egy nagy könyvespolcot és játékpolcot, amelynek segítségével még átláthatóbbak a gyermekek számára elhelyezett játékeszközök, a könyvespolcon áttekinthetőek a felnőtt szakirodalmi anyagok valamint a gyermekeknek szóló képeskönyvek. Életkori és egyéni sajátosságaikat, képességeiket figyelembe véve ajánlunk számukra fejlesztő és társas, valamint konstruáló és építő játékokat. A szabad játéktevékenység alatt sok fejlesztő játékot kínálunk fel a gyermekeknek életkoruk és egyéni képességeik figyelembevételével, valamint ezek a fejlesztő játékok lehetőséget adnak az egyéni differenciált fejlesztésre egyaránt. A fejlesztő játékok tartalma és témái kapcsolódnak az aktuális óvodai témákhoz, témakörökhöz. Sikerült vásárolnunk egy terepasztalt, melyet maximálisan ki tudunk használni az évszakokhoz kapcsolható különféle tevékenységek során. Élősarokban kialakított akváriumunkat a gyerekek szívesen nézegetik, etetik a halakat. Itt helyeztünk el egy polcot is, ahová a különféle terméseket, gyümölcsöket, zöldségeket, kavicsokat, magokat, az évszaknak megfelelő aktuális dolgokat gyűjthetik. Otthonról hozott alvós plüssjátékaikat, saját jellel ellátott polcukra, elkészített kézimunkájukat, saját jellel ellátott mappájukba helyezhetik el a kialakított helyen. Összegezve elmondható, hogy óvodánkban eszközállományunk sokat fejlődött az elmúlt évek során. Óvodai programunk megvalósításához (Nagy Jenőné:”Óvodai Nevelés a Művészetek Eszközeivel”Adaptált Program Alapján és a helyi sajátosságok figyelembevételével készült Pedagógiai Program)  a folyamatos  feltételek biztosítása és a játékeszközök pótlása továbbra is elengedhetetlen. A hiányzó eszközöket költségvetésből, pályázatok útján sikerül pótolni, és a már meglévő eszközeink állagmegóvását folyamatos javítással, karbantartással szinten tudjuk tartani.
Személyi feltételek a Teveli Szivárvány Óvodák és Konyha Závodi Tagóvodájában 

	Dolgozók
	Létszám/fő

	Óvodapedagógus (főiskola)
	1

	Óvodapedagógus (szakvizsga)
	0

	Pedagógus összesen
	1

	Pedagógiai asszisztens
	0 

	Dajka (szakképzett)
	1 

	Gondozó-takarító
	1 (heti 30 órában, határozott időre)

	Dajka (nem szakképzett)
	-

	Nevelőmunkát közvetlenül segítők összesen
	3

	Összesen
	3



Teveli Szivárvány Óvodák és Mini Bölcsőde, Konyha Závodi Tagóvodájában
 (7182 Závod, Kossuth u. 67.): 
A závodi óvodában az óvodai csoportok száma: 1, óvodai férőhelyek száma az Alapító Okirat szerint 25 fő, ahol jelenleg 1 fő óvodapedagógus – intézményvezető helyettes, 1 fő szakképzett dajka. 2023. augusztus 01-jétől 1 fő gondozó-takarító is segíti a nevelő-oktató munkát az óvodában napi 6 órában (heti 30 óra).
Óvodánk elérhetősége: 06/74-672-090
E-mail cím:zavodiovoda@gmail.com
Székhely óvoda igazgatójának elérhetősége: 06/30-57-00-895

A gyermekcsoport bemutatása a 2023/2024 nevelési évben:
Óvodai csoportunk vegyes életkorú gyermekekből áll. A nevelési év során  a nagycsoportos, tanköteles  életkorú gyermekek (3fő)
2023. szeptember 1-jei állapot szerinti létszámunk 8 fő.
2023 Október 09.-től 9 fő
A gyerekek közül helybeli: 4 fő 
Bejáró: 5 fő
A heti rendszerességgel megtartott néptánc foglalkozáson és gyógytestnevelésen minden gyermek részt vesz. Fakultatív hitoktatást is igénybe vehetnek a gyermekek szülői igényfelmérés alapján a tavalyi évhez hasonlóan az idei nevelési évben is. Logopédiai szűrés és fejlesztés szintén heti rendszerességgel van.

Óvodai programunk:  

Nagy Jenőné:”Óvodai Nevelés a Művészetek Eszközeivel”Adaptált Program Alapján és a helyi sajátosságok figyelembevételével készült Pedagógiai Program 
[bookmark: _GoBack]Ennek a programnak a megvalósítása lehetőséget ad a nevelőtestület és a pedagógiai  munkánkat  közvetlenül  segítők számára, hogy folyamatosan megújuljunk, s az óvodában elinduljon az innovatív fejlesztő munka.
Nevelőmunkánkban kezdettől fogva jelentős szerepet játszott a hagyományok és a népszokások megismertetése az óvodánkba járó gyermekekkel.
Hisszük és valljuk, hogy ami igazán fontos emberi érték volt a múltban,  az  érték  a jelenben és marad a jövőben is, bármennyit változzék is a világ körülöttünk.
Az óvoda helyi programja az Óvodai nevelés országos alapprogramjára épül. Magában foglalja a hazai óvodai gyakorlat legjobb tapasztalatait azért, hogy a  tradicionális  értékeket  megőrizze, ugyanakkor arra készteti az óvodapedagógusokat, hogy az egész napi  óvodai életet még differenciáltabban az egyéni szükségleteket, képességeket figyelembe véve szervezzék meg, különös tekintettel, az óvodánkba járó nagyszámú hátrányos helyzetű és sajátos nevelési igényű gyermekekre.
A felgyorsult életritmus, az átalakult értékszemlélet következtében a családoknak egyre kevesebb ideje jut a gyermekek esztétikai, intellektuális érzelmeinek fejlesztésére. Az óvodai nevelés során ennek ellensúlyozására a művészeti nevelés eszközei adják meg számunkra a lehetőséget. A szülők igényét, óvodánk adottságait figyelembe véve programunkban kiemelt szerepet kap a művészeti nevelés. A művészeti nevelés a személyiségfejlesztés egyik speciális eszköze, lényege  a  kreativitás fejlesztése A művészeti nevelés akkor eredményes, ha a befogadáson és a kognitív ismeretek megszerzésén túl felkelti az alkotás, teremtés, létrehozás iránti érdeklődést és vágyat. Akkor éri el célját, ha a gyermek is érzékennyé, fogékonnyá válik, valamennyi művészeti ág: irodalom, zene, vizuális kultúra, mozgás stb. területén

Szakmai képzéseken, továbbképzéseken, konferenciákon, szakmai napokon való részvétel lehetősége:
Intézményünk törekszik pedagógiai-szakmai munkájának folyamatos fejlesztésére. Mi óvodapedagógusok is törekszünk szakmai tudásunk folyamatos bővítésére, frissítésére. Intézményvezetőnk figyelemmel kíséri az aktuális továbbképzéseket, szakmai előadásokat, tanfolyamokat, melyekre minden óvodapedagógusnak biztosítja a lehetőséget a részvételre.

Kapcsolat a szülőkkel:
Nagyon jó kapcsolatot ápolunk a szülőkkel, bevonjuk őket az óvoda életébe, folyamatosan tájékoztatjuk őket a programjainkról, amire rendszeresen meg is hívjuk őket. Az óvodában folyó pedagógiai munkáról véleményüket kérjük. Eddigi tapasztalataink szerint elégedettek a
szervezett programokkal, a szülői tájékoztatással, az óvoda környezetével és az óvodai légkörrel. Sikerült a szülőkkel pozitív, közvetlen kapcsolatot kialakítani. Bizalommal fordulnak hozzánk bármilyen jellegű problémájukkal, kéréseikkel, tanácsokat kérnek gyermekeikkel kapcsolatban. Az óvodával, a csoporttal, és a gyermekekkel kapcsolatos kéréseket, szívesen teljesítik, és társadalmi munkával, önzetlen felajánlásokkal segítik a nevelőmunkát. 
A szülőkkel való kapcsolattartás módjai: internetes kapcsolat az óvodai zárt Facebook csoportban, családlátogatás, nyílt nap, fogadóóra, szülői értekezlet, ünnepélyek, kirándulások, rendezvények, illetve a mindennapi reggeli érkezés és a délutáni elvitel alkalmával. 
Óvodánk céljai, feladatai
A gyermek fejlődésének általános tendenciáin túl értékként fogadjuk el az egyéni különbségeket (az egyedit, a másságot, az  eltérőt),   azokat,   amelyek   összeegyeztethetők mások érdekeivel és méltóságával.
Minden gyermek egyedi egyéni fejlődési úttal és ütemmel, tanulási stílussal és sajátos szociokulturális családi háttérrel rendelkezik, ezek ismeretében alakítjuk ki óvodánkban, illetve a gyermekcsoportban az egyéni fejlesztés lehetőségeit. Óvodai nevelésünk gyermekközpontú, inkluzív pedagógiára épül.  Alapvető feladatunknak tekintjük a   személyiség   harmonikus    fejlesztését,    nem    adunk    teret  az előítéleteknek. Programunk gyermekközpontú, amely úgy jelenik meg, hogy gyermeki tartást, önállóságot, s ebből az önállóságból fakadó egészséges öntudatot, kibontakozási és önmegvalósítási lehetőséget ad a gyermeknek. Óvodánk a köznevelési rendszer szakmailag  önálló  nevelési  intézménye,  a  családi  nevelés kiegészítője, a gyermekek óvodába lépésétől, 2,5 - 3 éves kortól a beiskoláztatásig tart. Óvodánk esztétikus, szép környezet kialakításával, megfelelő tárgyi feltételek biztosításával, biztonságot sugárzó, szeretetteljes légkörével várja a gyerekeket.  Az intézményben dolgozók hivatástudata záloga az egymás, a gyermekek és a szülők megbecsülésének. Pedagógiai programunk a szülőkkel való együttműködésre építi az óvodai nevelést. Nevelésfelfogásunk egyik alaptézise, hogy az óvoda pedagógiai gyakorlata csakis a családi nevelésre építve, annak céljait és eredményeit figyelembe véve lehet eredményes.
Abból indulunk ki, hogy a gyermek nevelése elsősorban a család joga és kötelessége, s ebben az óvoda kiegészítő szerepet játszik, s a család értéket közvetít a gyermek felé, még akkor is, ha az funkció zavarai következtében nem működik mindig jól. Az óvoda csak a családdal együtt, egymást erősítve tudja nevelő szerepét betölteni.
Óvodai pedagógiai programunk igazodik a gyermekek egyéni fejlődési szükségleteihez és segítünk nekik olyan szintre eljutni az óvodai évek alatt, hogy alkalmasak legyenek az iskolai életre. Óvodánk tevékenységrendszerével és tárgyi környezetével, a dolgozók személyes példájukkal segítik a gyermekek környezettudatos magatartásának kialakulását Az óvoda dolgozói számára fontos az otthonos, biztonságot  nyújtó,  érzelem  gazdag  óvodai légkör megteremtése, melyben széleskörű társadalmi, természeti tapasztalatok megszerzését kívánjuk lehetővé tenni a gyermekek  számára  életkori  sajátosságaik,  igényeik, képességeik figyelembe vételével. Olyan programmal dolgozó óvoda szeretnénk lenni, ahol a gyermekeket örömmel töltik el az alkotó tevékenységek, élvezettel hallgatják a mesét, befogadóakká válnak a zenei élményekre, önfeledt játékkal tölthetik napjaikat.

Tehetséggondozás
Óvodás gyerekeknél	tehetségígéretről, tehetségre	irányuló hajlamról, tehetségcsírákról beszélhetünk.
A gyerekek adottságai a megfelelő környezeti hatások (család, óvoda, társak)  által  fejlődnek képességekké, esetleg tehetséggé.
Óvodánk nevelési programja segíti, hogy felszínre kerüljenek a gyermekek adottságai, képességei.
A tehetséges gyermek jellemzői:
· átlag feletti általános képességek (pl. jó memória, fejlett anyanyelvi képesség stb.)
· átlagot meghaladó speciális képességek (nyelvi, zenei, matematikai-logikai, vizuális-téri, testi- mozgásos, szociális)
· kreativitás (pl. eredetiség, rugalmasság, probléma iránti érzékenység)
· feladat iránti	elkötelezettség (pl. érdeklődés,versenyszellem,kitartás, emocionális stabilitás), azaz a hajtóerő, motiváció.
Az óvodai tehetséggondozás első lépése, a tehetség azonosítása, felismerése.
Az óvodai tehetséggondozásban a legfontosabb feladat az elfogadó légkör, tág cselekvési szabadság, gazdag tapasztalásokra lehetőség biztosítása, a gyermek egész személyiségének harmonikus kibontása.
Az óvodai tehetségfejlesztés célja:
· fejlesszük a tehetséges gyermek erős oldalát, differenciált feladatokkal,  játékokkal, mélyítsük el tudását
· erősítsük a gyermek tehetségével összefüggő gyenge területeket, amelyek megnehezítik vagy megakadályozzák a tehetség fejlődését
„A zenei, képzőművészeti vagy mozgásos foglalkozások szerencsésen egészíthetik ki az intellektuális irányultságot, segíthetik a gyermek érzelmi- szociális fejlődését…”
· pihenés, relaxáció lehetőségének megteremtése
A tehetséges gyermek is gyermek, akinek fontos a kikapcsolódás, játék, sport, pihenés – ne hajtsuk túl!
A pedagógus (felnőtt, szülő) a tehetség kibontakozását segítő tulajdonságai:
· türelem, rugalmas gondolkodás, kreativitás, önbizalom, következetesség, empátia, humorérzék, a gyermek iránti tisztelet, érezze kihívásnak a feladatot, amit egy tehetséges gyermek fejlesztése jelent
Óvodai csoportunkban nagy figyelmet fordítunk a tehetséggondozásra.

IKT-eszközök használata:
Szakmai munkánkban használjuk az IKT eszközöket mind a felkészüléshez, mind az ismeretek újszerű közléséhez. Készítünk meséket, zenei anyagot vágunk össze speciális feladatainkhoz. A különböző technikai eszközök projektor, számítógép, laptop, CD lejátszók televízió, diavetítő, egyaránt segítik pedagógiai munkánkat. 

Veronika zeneprojekt alkalmazása: 
Előző munkahelyemen ismertem meg a Veronika Zeneprojektet és alkalmazásának lehetőségeit. Nagyon megkedveltem és szívesen alkalmazom napi szinten pedagógiai munkám során, mert nagyon jól beilleszthető a komplex tevékenységekbe, és a szabad játékba egyaránt. A játékra motiváló zenékkel olyan oldott hangulatot teremthetünk, ahol a gyerekek minden megfelelési kényszer nélkül mozgásokat, mozdulatokat utánoznak, játszanak, énekelnek. A zenés mozgásos tánc lehetőséget nyújt arra, hogy a nap folyamán bármikor, felszabadultan, jókedvvel a gyerekkel közösen játsszuk, tevékenységekhez kötve, vagy önállóan. Nem csak összerendezi a mozgásukat, hanem felszabadítja a gátlásaiktól, és jó hangulatot, önfeledt játékot eredményez. Az együttmozgás, az összehangolt közös tevékenység sikerélményhez juttatja főként azokat a gyerekeket, akik valamilyen problémával küszködnek. A gyerekeknek élményt, a pedagógusnak sok ötletet nyújt a tervezőmunka megvalósítása során. Belső továbbképzéseken a pedagóguskollégákkal megismertettem a Veronika Zeneprojekt mozgásos anyagait, így számukra is lehetőség nyílt a mozgásos dalanyagok napi tevékenységekbe, kezdeményezésekbe történő beépítésére.

Óvoda- iskola átmenet: 
Törekszünk az iskola-óvoda átmenet megkönnyítésére. Az iskolával szervezett közös programokkal, segítjük az óvodából az iskolába történő átmenetet. Meglátogatjuk, a volt óvodásokat, nyomon követjük fejlődésüket. A leendő első osztályosokkal ellátogatunk az iskolába, és megnézünk egy tanórát. Megismerkedhetnek a leendő tanító nénivel, aki viszont ellátogat az óvodába, és megismerkedhet a gyerekekkel. Évek óta sikeres és eredményes programot működtetünk a Teveli Általános Iskolával közösen Kuckó program néven.  A beszélgetések, közös játékos, mozgásos feladatok segítik, hogy a pedagógus megismerje a gyerekek személyiségét, tulajdonságait. 

Gyermektánccsoport:
Óvodánkban gyermek tánccsoport működik. Német nemzetiségi, és magyar néphagyományokra építve, melyet néptáncpedagógus tart heti rendszerességgel az óvodás gyermekeknek Az együtt elsajátított mozgásanyagokat, táncokat népi ruhába öltözve, óvodai és falusi ünnepélyek, rendezvények alkalmával, tekinthetik meg az érdeklődők színvonalas előadás keretében. A gyermekek a tanult dalos játékokat, tánclépéseket, szívesen játsszák a napi tevékenységek alatt. 
Színházlátogatás:
Minden évben szervezünk színházi programot a gyerekeknek. A színházlátogatások alkalmával nem csak bábelőadásokat, hanem színházi darabokat is megtekinthetnek a gyerekek, amely nagy élményt jelent számukra
A családsegítő, a szociális segítő és a védőnő 
A Család- és Gyermekjóléti Központ családsegítőjével, a szociális segítővel valamint a védőnővel folyamatos kapcsolatban vagyunk, akiktől segítséget, támogatást kapunk bármilyen jellegű felmerülő probléma esetén. Rendszeresek a látogatások, konzultációk, és fontos az állandó információ csere. Minden intézményben biztosított egy szociális segítő munkatárs, akik heti egy órában a megbeszélt időpontban a szülők rendelkezésére áll és segíti a rászoruló családokat a családi problémák megoldásában. A Tolna Megyei Pedagógiai Szakszolgálathoz irányított kiemelt figyelmet igénylő gyermekek személyiségéről a családgondozóval és a védőnővel, valamint a szülőkkel közösen esetmegbeszélést tartunk. 
Kapcsolatunk a  társulás óvodáival: 
A közös társulás óvodáival a lengyeli és a teveli székhely óvodával szoros kapcsolatot ápolunk. A nevelési év elején a Munkaközösségi tervünkben rögzítjük az év folyamán közösen megrendezésre kerülő programjainkat, majd megbeszéljük az ehhez kapcsolódó feladatokat is.  Sok rendezvényt és programot szervezünk, és sokszor látjuk vendégül egymást különböző események, programok, értekezletek alkalmával. 


Závod, 2023. szeptember 01.

